CELEX: 32011R0720
Language: sl
Date: 2011-07-22 00:00:00
Title: Uredba Komisije (EU) št. 720/2011 z dne 22. julija 2011 o spremembi Uredbe (ES) št. 272/2009 o dopolnitvi skupnih osnovnih standardov na področju varovanja v civilnem letalstvu v zvezi s postopnim uvajanjem varnostnega pregledovanja tekočin, aerosolov in gelov  Besedilo velja za EGP

23.7.2011   
            
            
               SL
            
            
               Uradni list Evropske unije
            
            
               L 193/19
            
         UREDBA KOMISIJE (EU) št. 720/2011
   z dne 22. julija 2011
   o spremembi Uredbe (ES) št. 272/2009 o dopolnitvi skupnih osnovnih standardov na področju varovanja v civilnem letalstvu v zvezi s postopnim uvajanjem varnostnega pregledovanja tekočin, aerosolov in gelov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) ter zlasti člena 4(2) Uredbe,
   ob upoštevanju naslednjega:
   
               (1)
            
            
               V skladu s členom 4(2) Uredbe (ES) št. 300/2008 mora Komisija sprejeti splošne ukrepe, namenjene spreminjanju nebistvenih določb skupnih osnovnih standardov iz Priloge k navedeni uredbi, tako da jih dopolni.
            
         
               (2)
            
            
               Splošni ukrepi, ki dopolnjujejo skupne osnovne standarde na področju varovanja v civilnem letalstvu so določeni v Uredbi Komisije (ES) št. 272/2009 z dne 2. aprila 2009 o dopolnitvi skupnih osnovnih standardov na področju varovanja v civilnem letalstvu iz Priloge k Uredbi (ES) št. 300/2008 Evropskega parlamenta in Sveta (2). Zlasti Uredba (ES) št. 272/2009 določa, da je treba na letališčih po vsej EU čim hitreje, vendar najpozneje do 29. aprila 2013, uvesti metode in tehnologije za zaznavanje tekočih eksplozivov.
            
         
               (3)
            
            
               Da se omogoči postopno uvajanje sistema varnostnega pregledovanja za ugotavljanje tekočih eksplozivov Priloga k Uredbi Komisije (EU) št. 297/2010 (3) določa dva datuma: 29. april 2011 za varnostno pregledovanje tekočin, aerosolov in gelov, kupljenih na letališču tretje države ali na krovu zrakoplova letalskega prevoznika, ki nima sedeža v Skupnosti, in 29. april 2013 za varnostno pregledovanje vseh tekočin, aerosolov in gelov.
            
         
               (4)
            
            
               Kot je navedeno v uvodni izjavi 12 Uredbe (EU) št. 297/2010 lahko razvoj tehnološke ali regulativne narave na ravni EU in mednarodni ravni vpliva na roke iz Uredbe (ES) št. 272/2009 ter, kjer je ustrezno, lahko Komisija predlaga revizijo, zlasti ob upoštevanju operabilnosti opreme in manjših ovir za potnike.
            
         
               (5)
            
            
               Razvoj regulativne narave na ravni EU in mednarodni ravni je bil izveden malce pred 29. aprilom 2011. Zato bi le malo letališč lahko učinkovito uvedlo naprave za varnostno pregledovanje in potnikom morda ne bi bilo jasno, ali je vnos tekočin, aerosolov in gelov, kupljenih na letališču tretje države ali na krovu letala letalskega prevoznika, ki nima sedeža v Skupnosti, dovoljen na varnostna območja omejenega gibanja in na krov zrakoplova.
            
         
               (6)
            
            
               Zato je treba določbo v zvezi z obveznostjo za varnostno pregledovanje tekočin, aerosolov in gelov, kupljenih na letališču tretje države ali na krovu letala letalskega prevoznika, ki nima sedeža v Skupnosti, črtati od 29. aprila 2011.
            
         
               (7)
            
            
               Ob upoštevanju odstavka 2 dela B1 Priloge k Uredbi (ES) št. 272/2009 bo Komisija tesno sodelovala z vsemi zadevnimi stranmi ter bo ocenila položaj v zvezi z varnostnim pregledovanjem tekočin, aerosolov in gelov do julija 2012.
            
         
               (8)
            
            
               Da bi zagotovile ustrezno izvajanje zahtev iz odstavka 3 dela B1 Priloge k Uredbi (ES) št. 272/2009, morajo države članice in letališča izvesti vse potrebne pripravljalne ukrepe, vključno s preizkusi delovanja, veliko pred rokom leta 2013. Izkušnje iz preizkusov je treba izmenjati z drugimi, da se do julija 2012 oceni položaj v zvezi z varnostnim pregledovanjem tekočin, aerosolov in gelov.
            
         
               (9)
            
            
               Prilogo k Uredbi (ES) št. 272/2009 je zato treba ustrezno spremeniti.
            
         
               (10)
            
            
               Za čimprejšnjo zagotovitev pravne varnosti za države članice, letališča in potnike je treba to uredbo sprejeti po nujnem postopku, kot določa člen 19(4) Uredbe (ES) št. 300/2008 ter mora veljati od 29. aprila 2011.
            
         
               (11)
            
            
               Ukrepi, predvideni s to uredbo, so v skladu z mnenjem Odbora za varnost civilnega letalstva –
            
         SPREJELA NASLEDNJO UREDBO:
   Člen 1
   Priloga k Uredbi (ES) št. 272/2009 se spremeni, kot je določeno v Prilogi k tej uredbi.
   Člen 2
   Ta uredba začne veljati dan po objavi v Uradnem listu Evropske unije.
   Velja od 29. aprila 2011.
   
      Ta uredba je zavezujoča v celoti in se neposredno uporablja v vseh državah članicah.
      V Bruslju, 22. julija 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 97, 9.4.2008, str. 72.
   
      (2)  UL L 91, 3.4.2009, str. 7.
   
      (3)  UL L 90, 10.4.2010, str. 1.
   
      PRILOGA
      Del B1 Tekočine, aerosoli in geli v Prilogi k Uredbi (ES) št. 272/2009 se nadomesti z naslednjim:
      
         „DEL B1
         
            Tekočine, aerosoli in geli
         
         
                     1.
                  
                  
                     Dovoli se vnos tekočin, aerosolov in gelov na varnostna območja omejenega gibanja in na krov zrakoplova pod pogojem, da so varnostno pregledani ali izvzeti iz varnostnega pregleda v skladu z zahtevami izvedbenih pravil, sprejetih v skladu s členom 4(3) Uredbe (ES) št. 300/2008.
                  
               
                     2.
                  
                  
                     Do 29. aprila 2013 bodo vsa letališča varnostno pregledovala tekočine, aerosole in gele v skladu z zahtevami izvedbenih ukrepov, sprejetih v skladu s členom 4(3) Uredbe (ES) št. 300/2008.
                  
               
                     3.
                  
                  
                     Države članice zagotovijo, da so vse regulativne zahteve pravočasno sprejete, da se omogoči namestitev opreme za varnostno pregledovanje tekočin, ki je v skladu z zahtevami iz izvedbenih pravil, sprejetih v skladu s členom 4(3) Uredbe (ES) št. 300/2008, ter da so izpolnjeni roki iz odstavka 2.
                  
               
                     4.
                  
                  
                     Države članice lahko kadar koli pred 29. aprilom 2013 uvedejo regulativne zahteve za nekatera ali vsa letališča, ki določajo, da morajo varnostno pregledovati tekočine, aerosole in gele v skladu z zahtevami izvedbenih ukrepov, sprejetih v skladu s členom 4(3) Uredbe (ES) št. 300/2008. O teh regulativnih zahtevah morajo biti Komisija in druge države članice uradno obveščene. Ob prejemu takšnega obvestila Komisija uradno obvesti druge države članice.
                  
               
                     5.
                  
                  
                     Potniki morajo biti jasno obveščeni, na katerih letališčih EU je dovoljen vnos tekočin, aerosolov in gelov na varnostna območja omejenega gibanja in na krov zrakoplova, ter o pogojih v zvezi s tem.“